A Bizottság határozata

(2003. december 11.)

a háziméhek (Apis mellifera és Bombus spp.) egyes harmadik országokból történő behozatalára irányadó állat-egészségügyi feltételekről és az állat-egészségügyi bizonyítvány kiállításáról, valamint a 2000/462/EK határozat hatályon kívül helyezéséről

(az értesítés a C(2003) 4623. számú dokumentummal történt)

(EGT vonatkozású szöveg)

(2003/881/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre [1], és különösen annak 17. cikke (2) bekezdésének b) pontjára, 18. cikke (1) bekezdésének első francia bekezdésére és 19. cikkének b) pontjára,

mivel:

(1) A háziméhek/kaptárak, méhanyák és kísérő dolgozóik harmadik országból történő behozatalához szükséges állat-egészségügyi bizonyítványról szóló, 2000. július 12-i 2000/462/EK bizottsági határozat [2] a 92/65/EGK irányelv értelmében megállapítja az állat-egészségügyi bizonyítványok kiállításának feltételeit a harmadik országokból történő behozatalra.

(2) A kis kaptárbogár (Aethina tumida) a háziméhek egzotikus rovarkártevője, amely különböző afrikai országokból terjedt el számos más harmadik országba, súlyos gondot okozva a méhészeti ágazatnak. Jelenleg nem áll rendelkezésre hatékony és biztonságos kezelés e rovarkártevő ellen. Amennyiben elterjed, a kis kaptárbogár kockázatot jelent a Közösség méhészeti ágazata fenntarthatóságára, és így a beporzás ebből eredő megszakadása miatt a mezőgazdaságra és a környezetre is.

(3) A kis kaptárbogár még nem szerepel a Nemzetközi Állatjárványügyi Hivatal (OIE) által vezetett betegségek listáján. Emiatt a harmadik országok fertőzöttségének mértéke nem ismert.

(4) A Tropilaelaps atka (Tropilaelaps spp.) a háziméhek egzotikus rovarkártevője, amely számos harmadik országban terjed, ezzel súlyos gondot okozva a méhészeti ágazatnak. Amennyiben elterjed, hasonlóan súlyos következményekkel járhat a Közösség méhészeti ágazatának fenntarthatóságára.

(5) Az 1398/2003/EK rendelet értelmében a kis kaptárbogár és a Tropilaelaps atka a Közösségben kötelező bejelentés alá esik, mivel szerepelnek a 92/65/EK irányelv alapján készült listán. Jelenleg nem jelentették egyik kártevő megjelenését sem a Közösségben.

(6) A rovarkártevők közösségi bejelentési kötelezettségének előírása mellett ezért szükséges kiegészítő követelmények megállapítása a méhek egyes harmadik országokból történő behozatalára a kis kaptárbogár és a Tropilaelaps atka Közösségbe hurcolásának kockázata korlátozására és a Közösségben a méhek egészségének megőrzésére.

(7) Csak a külön kasban lévő méhanyát és kisszámú kísérőiket lehet egyszerűen ellenőrizni a kis kaptárbogárral és a Tropilaelaps atkával való fertőzöttség tekintetében, és ezért a méhek behozatalát alapvetően csak az ilyen szállítmányokra kell korlátozni.

(8) Nincs azonban bizonyíték arra, hogy a Tropilaelaps atka a poszméhcsaládokat (Bombus spp.) megfertőzheti. Emellett a kis kaptárbogarak bizonyíthatóan csak kísérleti körülmények között fertőzték meg a poszméhcsaládokat, és nincs dokumentált bizonyíték arra, hogy a kis kaptárbogár természetes körülmények között is képes megfertőzni azokat. Így az ellenőrzött környezeti feltételek mellett szaporított és nevelt kis poszméhcsaládok kereskedelmi forgalomba kerülhetnek különösen a kertészeti ágazat számára, miközben a vadon élő poszméhanyák behozatala szintén szükséges marad szaporítási célokból. Ennek figyelembevételével a poszméhek (Bombus spp.) behozatalát az elismert létesítményekben, ellenőrzött környezeti feltételek mellett szaporított és nevelt azon kis szállítmányok tekintetében is engedélyezni kell, amelyekre biztosítható kis kaptárbogártól való mentesség.

(9) A közösségi jogszabályok érthetősége és a behozatalra vonatkozó közösségi állat-egészségügyi követelmények további harmonizációjának biztosítása érdekében a 2000/462/EK határozatot hatályon kívül kell helyezni, és helyébe e határozat azon rendelkezései lépnek, amelyek a behozatalt a méhanyákra (Apis mellifera) és a poszméhanyákra (Bombus spp.) és kisszámú kísérő dolgozóikre, vagy az elismert létesítményekben, ellenőrzött környezeti feltételek mellett szaporított és nevelt kis poszméhcsaládokra korlátozzák.

(10) Az állatok és állati eredetű termékek bizonyítványainak kiállításáról szóló, 1996. december 17-i 96/93/EK [3] tanácsi irányelv megállapítja az érvényes bizonyítvány kiállításához és a csalás megelőzéséhez szükséges bizonyítványkiállítási előírásokat; helyénvaló biztosítani azt, hogy a harmadik országok bizonyítvány kiállítást végző tisztviselői által alkalmazott szabályok és elvek legalább az e határozatban megállapított szabályokkal azonos garanciát nyújtsanak, és ezért csak a 79/542/EGK [4] tanácsi határozat mellékletének I. részében felsorolt országok kaphatnak engedélyt a méhek Közösségbe történő behozatalára.

(11) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A tagállamok engedélyezik a méhek (Apis mellifera és Bombus spp.) 92/65/EGK irányelvben előrevetített behozatalát, a következő követelmények teljesülésének feltételével:

- a 79/542/EGK határozat mellékletének 1. részében felsorolt harmadik országokból, vagy azok egy részéből érkeznek, és

- az I. mellékletben előírt minta szerinti állat-egészségügyi bizonyítvány kíséri azokat,

- a szállítmányok egy anyazárkában egy méhanyára legfeljebb 20 kísérő dolgozót tartalmaznak.

(2) Azon a kijelölt rendeltetési helyen, ahol a méhkaptárok hivatalos ellenőrzés alá kerülnek, a méhanyákat új anyazárkába kell helyezni, mielőtt a helyi családokba kerülnének.

(3) Az anyazárkákat, kísérő dolgozókat és egyéb, a méhanyákat a harmadik országból kísérő anyagokat egy laboratóriumba kell küldeni, ahol megvizsgálják azokat, hogy nem tartalmaznak-e kis kaptárbogarat, annak petéit vagy lárváit, és nem mutatják-e a Tropilaelaps atkák jeleit. A laboratóriumi vizsgálatot követően minden anyagot meg kell semmisíteni.

2. cikk

Az 1. cikk (1) bekezdésének második és harmadik francia bekezdésétől eltérve a tagállamok engedélyezik a konténerenként legfeljebb 200 felnőtt poszméhet tartalmazó családra korlátozódó poszméhszállítmányok (Bombus spp.) behozatalát, amelyeket a II. mellékletben előírt minta szerinti állat-egészségügyi bizonyítvány kísér, és amelyek megfelelnek az e mintában megállapított garanciáknak. Ez esetben és az 1. cikk (2) és (3) bekezdésétől eltérve elegendő, ha a konténert és minden, a poszméheket a származási harmadik országból kísérő anyagot a család élettartama során vagy közvetlenül azt követően semmisítik meg.

3. cikk

A 2000/462/EK határozat hatályát veszti.

4. cikk

Ezt a határozatot 2003. december 27-étől kell alkalmazni.

5. cikk

Ennek a határozatnak a tagállamok a címzettjei.

Kelt Brüsszelben, 2003. december 11-én.

a Bizottság részéről

David Byrne

a Bizottság tagja

[1] HL L 268., 1992.9.14., 54. o. A legutóbb az 1398/2003/EK bizottsági rendelettel (HL L 98., 2003.8.6., 3. o.) módosított irányelv.

[2] HL L 183., 2000.7.12., 18. o.

[3] HL L 13., 1997.1.16., 28. o.

[4] HL L 146., 1979.6.14., 15. o.

--------------------------------------------------

I. MELLÉKLET

+++++ TIFF +++++

+++++ TIFF +++++

--------------------------------------------------

II. MELLÉKLET

+++++ TIFF +++++

+++++ TIFF +++++

--------------------------------------------------